|  |
| --- |
| Børne- og Undervisningsministeriet  Juridisk Kontors postkasse [aarjk@uvm.dk](mailto:aarjk@uvm.dk) |

# Høringssvar over udkast til ændring af STU-loven

Danske Handicaporganisationer (DH) er en del af STU-Alliancen og bakker op om Alliancens fælles høringssvar. DH har desuden følgende bemærkninger til udkastet til ændring af lov om ungdomsuddannelse for unge med særlige behov.

**Indledende bemærkninger**

Nogle unge mennesker har et handicap, der betyder, at den særligt tilrettelagte ungdomsuddannelse, STU’en er den eneste mulighed for at få en uddannelse efter grundskolen. Derfor er det helt afgørende for DH, at denne gruppe unge får mulighed for at gå på en uddannelse, der matcher den unges ønsker, udfordringer og behov og som udvikler de unges kompetencer, så de får de bedste forudsætninger for et så godt og selvstændigt liv, som overhovedet muligt.

Det er derfor helt afgørende, at de unge (og dennes pårørende) kan få et overblik over uddannelsesmulighederne, at de unge har indflydelse på eget uddannelsesvalg og at de får et uddannelsestilbud af høj kvalitet.

Det finder vi en anerkendelse af i den politiske aftale, der ligger til grund for dette lovforslag, hvilket for DH er meget positivt.

Indledningsvist vil vi derfor også understrege, at vi er meget ærgerlige over de knaster i lovforslaget, der vil spænde ben de gode intentioner om de unges uddannelsesvalg, jf. punkt 10 nedenfor. Det er meget vigtigt for DH, at der rettes op på dette.

**Specifikke bemærkninger**

**Ad 10**.

Det er positivt, at loven præciserer, at kommunen har en forpligtelse til, at den unge kan vælge mellem flere uddannelsesmuligheder. Det bør fremgå af lovens bemærkninger, at de unges valgmuligheder retter sig mod uddannelsessteder og ikke kun uddannelsesforløb på samme uddannelsesinstitution.

DH er meget bekymret for de beskrevne undtagelser fra den unges valgmuligheder.

I lovforslaget står, at der blot skal føres en dialog med den unge og/eller dennes bisiddere inden kommunen kan træffe beslutning om at fravige kravet om at give den unge flere valgmuligheder. Det mener DH ikke er tilstrækkeligt for at sikre de unges medbestemmelse og retssikkerhed. Det skal præciseres, at der er tale om en afgørelse og at den unge kan sikres en skriftlig afgørelse.

DH mener, at i de tilfælde, hvor kommunens afgørelser omgår eller tilsidesætter den unges ret til at vælge mellem flere uddannelser, skal dette kunne påklages til Klagenævnet for Specialundervisning.

Generelt mener DH, at det er helt urimeligt, at unge fra tyndtbefolkede områder med dette lovforslag stilles ringere end andre unge fra såvel STU målgruppen som andre unge, der skal vælge en ungdomsuddannelse. Derfor finder DH, at de foreslåede tilføjelser i § 2a. stk. 1-3 er helt uacceptable. De vil skabe forringet retstilling for unge i tyndtbefolkede områder. Det er desuden problematisk, at spørgsmålet om transport og transporttid giver kommunernes mulighed for at dispensere fra at give de unge valgmuligheder. Kommunerne har mulighed for at tilbyde den unge et STU tilbud, der har et tilknyttet botilbud. Denne løsning bør fremgå i lovens bemærkninger, såfremt transporten og transporttiden er en barriere for den unge.

DH bakker op om STU-Alliancens forslag om, at det kommende arbejde vedr. finansieringsmodel for STU også kommer med anbefalinger til, hvordan en økonomisk kompensationsløsning, vil kunne neutralisere udfordringerne ved transporttid og -længde.

Lovforslagets forbehold om, at prisen på den unges alternative forslag til uddannelsessted, er et afgørende kriterium for at imødekomme den unges uddannelsesønske er problematisk. Det pålægger den unge og dennes pårørende en stort set umulig opgave med at finde prisen på den foreslåede uddannelse. DH bakker op om STU-Alliancens opfordring til, at der nedsættes en arbejdsgruppe, der skal komme med anbefalinger til en finansieringsmodel, som fjerner disse uhensigtsmæssigheder, og som modvirker, at økonomiske incitamenter bliver bestemmende for de unges valgmuligheder.

**Ad. 12.**

DH er tilfredse med, at der oprettes en STU-portal, der vil give unge, deres forældre og kommunale medarbejdere bedre mulighed for at få overblik over uddannelsesmulighederne.

STU portalen forventes at være klar pr. 1. januar 2025. DH mener, at det skal præciseres i loven, at de unges ret til at afsøge muligheder for alternative tilbud ikke skal vente til en STU portal er på plads 1/1 2025.

Der bør sikres mulighed allerede fra lovens ikrafttræden den 1/8 2023.

**Ad 13.**

DH bifalder, at lovteksten indskærper kommunens forpligtelse til at informere om STU, visitation, målgruppevurdering og de unges valgmuligheder præciseres. DH mener, at det skal præciseres i lov og/eller bemærkninger hertil, at ledere eller medarbejdere på kommunens STU-tilbud ikke kan deltage i den kommunale myndighedsafgørelse vedr. den unges uddannelsessted.

Med venlig hilsen

Thorkild Olesen

*formand*